Feribot NAUFRAGIAT în Bangladesh: Peste 100 de persoane sunt date dispărute

"Feribotul transporta un număr excesiv de pasageri, iar râul era agitat"

Un feribot cu aproximativ 200 de persoane al bord s-a răsturnat luni pe un râu din centrul Bangladeshului, au anunțat reprezentanți ai poliției și administrației locale, relatează AFP și Reuters.

"Feribotul transporta un număr excesiv de pasageri, iar râul era agitat", a declarat pentru AFP șeful poliției locale, Tofazzal Hossain, adăugând că aproximativ 50 de supraviețuitori au fost scoși din apă și că peste 100 de oameni sunt dați dispăruți.

Feribotul s-a răsturnat pe râul Padma, în apropiere de districtul Munshiganj, la aproximativ 30 km sud-vest de capitala Dhaka, a precizat pentru Reuters șeful administrației districtului.

Mohammad Saiful Hasan Badal, comisar-adjunct al districtului, a spus că 44 de pasageri au fost salvați de pe vas, identificat ca Pinak-6.

Echipe ale Autorității pentru Transportul Naval din Bangladesh și ale Armatei sunt angajate în operațiunea de salvare.

C.A.